**Hannah Elisabeth Pick-Goslar** (1928–2022) var en tysk-født israelsk sykepleier og holocaustoverlever.

Liv og virke
------------

### Bakgrunn

Hannah ble født i Berlin-Tiergarten som det eldste av barna til Hans Goslar og Ruth Judith Klee. Begge var av jødisk slekt og faren var en høytstående embetsmann. 

### Landflyktighet

Nazistenes overtakelse av makten i 1933 tvang ham imidlertid til å forlate sitt virke i Tyskland, og etter først å ha søkt arbeid i England uten hell, slo han seg ned i Amsterdam med familien. Her ble de sterkt knyttet til familien Frank, og Hannah og Anne Frank var skolevenninner. I Anne Franks dagbok er Hannah omtalt som *Lies*. De ble også venninner av Sanne Ledermann, Ilse Wagner and Jacqueline van Maarsen. I 1940 ble Hannahs lillesøster Rachel Gabriela Ida («Gabi») født, og i 1942 døde moren da hun skulle føde familiens tredje barn som også døde.

### I konsentrasjonsleirer

I juni 1943 ble familien Goslar arrestert og sendt til transittleiren Westerbork som ligger i øst i Nederland. Hannahs bestefar døde der i november av et hjerteattakk. 

I februar ble familien sendt videre til Bergen-Belsen hvor Hannah ble gjenforent med sin venninne Anne Frank. De var imidlertid plassert i to adskilte avdelinger, angivelig grunnet Goslar-familiens palestinske pass. De klarte å kommunisere med hverandre gjennom gjerdet, og Hannah skjønte at venninnens helsetilstand var prekær. Hun klarte på et tidspunkt å kaste over en pakke med mat og sokker til henne, men Anne døde av tyfus kort tid etter denne hendelsen som er antatt å ha funnet sted i februar eller mars 1945. 15. april ble leiren frigjort av britiske styrker.

Hannah og Gabi overlevde fjorten måneder i Bergen-Belsen. 

### Til Palestinamandatet og Israel

I 1947 fikk Hannah tillatelse til å reise til Palestina hvor hun lærte seg det hebraiske språket og studerte for å bli sykepleier. Hun arbeidet senere ved sykehuset *Bikkur Holim*.

Hun giftet seg med legen Walter Pinchas Pick, og sammen fikk de tre barn, elleve barnebarn og trettien oldebarn. Hun karaktiserte sin livskraftige etterslekt som sin «hevn over Hitler».

Gjennom sitt liv ble hun et viktig vitne om de grusomme lidelsene jødene ble utsatt for under holocaust. 

I 2021 kom filmen *Anne Frank, min bestevenninne* som portretterte Hannahs opplevelser under andre verdenskrig. Filmen var basert på boka *Minner om Anne Frank* skrevet av Alison Leslie Gold i 1997.

Referanser
----------

1. ↑   Tsjekkias nasjonale autoritetsdatabase, NKC-identifikator pna20231200728, besøkt 22. september 2023[Hentet fra Wikidata]
2. ↑   MSN, The Jerusalem Post, The Jerusalem Post staff, verkets språk engelsk, www.msn.com, utgitt 28. oktober 2022, besøkt 28. oktober 2022[Hentet fra Wikidata]
3. ↑   «Beste vriendin van Anne Frank, Hannah Pick-Goslar, overleden», utgitt 28. oktober 2022, besøkt 28. oktober 2022[Hentet fra Wikidata]
4. ↑   www.telegraaf.nl, besøkt 28. oktober 2022[Hentet fra Wikidata]
5. ↑  «Hannah Pick-Goslar, childhood friend of Anne Frank who met her again at Bergen-Belsen – obituary». *The Telegraph*. 1. november 2022.
6. ↑  «Hannah Pick-Goslar, a Presence in Anne Frank’s Diary, Dies at 93». *The New York Times*. 3. november 2022.
7. ↑  «Holocaust survivor Hanna Pick-Goslar passes away at 93». *The Jerusalem Post*. 28. oktober 2022.
8. ↑  «Hannah Goslar, Anne Frank’s friend and Holocaust survivor, dies aged 93». *The Guardian*. 28. oktober 2022.
9. ↑  «The Anne Frank story continues». *The Spectator*. 1. juli 2023.
10. ↑  «‘My Best Friend Anne Frank’ Review: Separated by the Nazis». *The New York Times*. 1. februar 2022.

|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** BIBSYS **·** VIAF **·** GND **·** LCCN **·** ISNI **·** NDL **·** NKC
 |